**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2003 M. LIEPOS 24 D. SPRENDIMO NR. 1-243 „DĖL KLAIPĖDOS MIESTO SAVIVALDYBĖS STRATEGINIO PLANAVIMO TVARKOS PATVIRTINIMO“ PAKEITIMO“ PROJEKTO**

**1. Sprendimo projekto tikslai ir uždaviniai.**

Savivaldybės tarybos sprendimo tikslas – pakeisti Klaipėdos miesto savivaldybės strateginio planavimo tvarkos aprašą (toliau – Aprašas), patvirtintą Klaipėdos miesto savivaldybės tarybos 2003 m. liepos 24 d. sprendimu Nr. 1-243 „Dėl Klaipėdos miesto savivaldybės strateginio planavimo tvarkos patvirtinimo“.

Strateginio planavimo organizavimo tvarkos aprašą siekiama atnaujinti atsižvelgiant į teisės aktų pokyčius.

**2. Kaip šiuo metu yra teisiškai reglamentuojami projekte aptarti klausimai.**

Nuo 2023 m. balandžio 1 d. įsigaliojo šie teisės aktų pokyčiai, įtakojantys pakeitimus Apraše:

**LIETUVOS RESPUBLIKOS VIETOS SAVIVALDOS ĮSTATYMAS**

**15 straipsnis. Savivaldybės tarybos kompetencija**

**2. Išimtinė savivaldybės tarybos kompetencija:**

12) savivaldybės biudžeto ir savivaldybės metinių ataskaitų rinkinio tvirtinimas, prireikus savivaldybės biudžeto tikslinimas;

32) savivaldybės strateginių plėtros ir veiklos planų, savivaldybės atskirų ūkio šakų (sektorių) plėtros programų tvirtinimas, ataskaitų dėl jų įgyvendinimo išklausymas ir sprendimų dėl jų priėmimas;

33) strateginio planavimo savivaldybėje organizavimo tvarkos aprašo tvirtinimas.

**3. Paprastoji savivaldybės tarybos kompetencija:**

1) savivaldybės biudžetinių įstaigų metinių ataskaitų rinkinių tvirtinimas;

2) viešųjų įstaigų (kurių savininkė yra savivaldybė) kolegialių organų sudarymas, kai tai numatyta viešosios įstaigos įstatuose;

3) viešųjų įstaigų (kurių savininkė yra savivaldybė) metinių ataskaitų rinkinių tvirtinimas;

4) viešųjų įstaigų (kurių savininkė yra savivaldybė) vidaus kontrolės tvarkos nustatymas;

5) savivaldybės valdomų įmonių metinių finansinių ataskaitų rinkinių, metinių pranešimų ir (ar) veiklos ataskaitų tvirtinimas.

**27 straipsnis. Mero įgaliojimai**

2. Meras:

9) koordinuoja ir kontroliuoja viešąsias paslaugas teikiančių subjektų darbą, įgyvendina juridinio asmens dalyvio turtines ir neturtines teises bei pareigas ir atlieka kitas pagal įstatymus ir savivaldybės tarybos sprendimus priskirtas savivaldybės juridinių asmenų valdymo funkcijas;

10) organizuoja savivaldybės strateginio planavimo procesą, atsako už patvirtintų savivaldybės planavimo dokumentų ir jų įgyvendinimo ataskaitų viešinimą;

**34 straipsnis. Savivaldybės administracijos direktorius**

6. Savivaldybės administracijos direktorius:

1) valdo savivaldybės administracijai skirtus biudžeto asignavimus;

2) organizuoja savivaldybės administracijos darbą, tvirtina savivaldybės administracijos struktūrinių padalinių ir savivaldybės administracijos filialų – seniūnijų – veiklos nuostatus, **tvirtina savivaldybės administracijos**, seniūnijų **metinius veiklos planus** **ir kitus strateginio planavimo dokumentų įgyvendinimą detalizuojančius dokumentus ir kontroliuoja jų įgyvendinimą,** atsako už vidaus administravimą savivaldybės administracijoje.

**LIETUVOS RESPUBLIKOS STRATEGINIO VALDYMO ĮSTATYMAS**

**22 straipsnis. Savivaldybių strateginių plėtros planų rengimas, tvirtinimas, įgyvendinimas, stebėsena, vertinimas ir atsiskaitymas už pasiektą pažangą**

1. Savivaldybių strateginius plėtros planus rengia savivaldybių administracijos.

2. Savivaldybių strateginius plėtros planus tvirtina savivaldybių tarybos.

3. Savivaldybių strateginių plėtros planų įgyvendinimą, stebėseną, vertinimą ir ataskaitų rengimą organizuoja savivaldybių merai.

**LIETUVOS RESPUBLIKOS VIEŠOJO SEKTORIAUS ATSKAITOMYBĖS ĮSTATYMAS**

**11 straipsnis. Papildomi veiklos ataskaitai keliami reikalavimai**

1. Veiklos ataskaitoje pateikiama:

1) **informacija apie viešojo sektoriaus subjekto metinius veiklos rezultatus, atsižvelgiant į veiklos tikslų pasiekimą vykdant viešojo sektoriaus subjekto metinį veiklos planą. Viešojo sektoriaus subjektas, įgyvendinantis asignavimų valdytojo strateginį veiklos planą, teikia informaciją apie metinius veiklos rezultatus, pasiektus vykdant asignavimų valdytojo strateginį veiklos planą**;

2) informacija apie atliktus darbus ir kita su viešojo sektoriaus subjekto metiniais veiklos rezultatais susijusi informacija;

3) finansinių ir nefinansinių veiklos rezultatų analizė, leidžianti veiklos rezultatus susieti su atliktais darbais ar įgyvendintomis priemonėmis ir jiems sunaudotais ištekliais, kai reikia, – nuorodos į kitose ataskaitose pateiktus duomenis ir papildomi šių duomenų paaiškinimai.

5. Savivaldybės veiklos ataskaita apima:

**1) mero pranešimą, informaciją apie mero veiklos rezultatus;**

**2) informaciją apie regionų plėtros programoje, regiono plėtros plane nustatytų uždavinių ir jų vertinimo rodiklių reikšmių pasiekimą atitinkamais finansiniais metais;**

**3) šio straipsnio 1 dalies 1, 2 ir 3 punktuose nurodytą informaciją;**

4) papildomą informaciją, jeigu savivaldybės taryba nurodo tokią informaciją pateikti.

Aprašo nuostatos keičiamos, įgyvendinant paminėtus Lietuvos Respublikos vietos savivaldos**, S**trateginio valdymo ir Viešojo sektoriaus atskaitomybės įstatymų pokyčius beiLietuvos Respublikos Vyriausybės nustatytą Strateginio planavimo metodiką.

**3. Kokios siūlomos naujos teisinio reglamentavimo nuostatos ir laukiami rezultatai**.

Atsižvelgiant į galiojančius teisės aktus (paminėtus 2 punkte), Apraše atsiranda naujas Strateginio planavimo sistemos dalyvis – Klaipėdos miesto savivaldybės meras (toliau – KMS meras), atsakingas už savivaldybės strateginio planavimo proceso organizavimą, planavimo dokumentų ir jų įgyvendinimo ataskaitų viešinimą. Atsižvelgiant į tai Apraše pakeistos kai kurios, anksčiau KMSA direktoriui priskirtos, funkcijos į KMS mero.

Strateginio planavimo grupės sudėtis ir nuostatai bus tvirtinami ne Savivaldybės administracijos direktoriaus įsakymu, bet Mero potvarkiu, jai vadovaus ne Savivaldybės administracijos direktorius, bet Meras, keičiasi ir jos sudėtis.

Savivaldybės viešųjų įstaigų, akcinių ir uždarųjų akcinių bendrovių veiklos planų rengimo ir tvirtinimo tvarką nustatys KMS meras, kuris, pasikeitus Vietos savivaldos įstatymui, tampa atsakingu už viešąsias paslaugas teikiančių subjektų darbą, įgyvendina juridinio asmens dalyvio turtines ir neturtines teises bei pareigas ir atlieka kitas pagal įstatymus ir savivaldybės tarybos sprendimus priskirtas savivaldybės juridinių asmenų valdymo funkcijas.

Atsižvelgiant į pakeistą Strateginio valdymo metodiką (patvirtintą Lietuvos Respublikos Vyriausybės 2021 m. balandžio 28 d. nutarimu Nr. 292 ir imperatyviai galiojančią savivaldybėms), patikslinta Klaipėdos miesto plėtros strateginio plano (toliau – SVP) (8 p.) ir Strateginio veiklos plano (16 p.) struktūra.

Pasikeitus Viešojo sektoriaus atskaitomybės (pokyčiai taps aktualūs nuo 2024 m. sausio 1 d. tvirtinamoms savivaldybės ir jos sistemoje veikiančių juridinių asmenų ataskaitoms) bei Vietos savivaldos įstatymams, išimtinė savivaldybės tarybos kompetencija tampa savivaldybės metinių ataskaitų rinkinio tvirtinimas, todėl SVP įgyvendinimo galutinės ataskaitos duomenys bus integruojami jau ne į metines KMSA direktoriaus, o į Savivaldybės veiklos ataskaitą (Savivaldybės metinių ataskaitų rinkinio apimtyje).

SVP bus rengiamas pagal Strateginio valdymo metodikos (patvirtintos Lietuvos Respublikos Vyriausybės 2021 m. balandžio 28 d. nutarimu Nr. 292) prieduose patvirtintas formas. KMSA padaliniai ir Savivaldybės biudžetinės įstaigos, rengdami VP projektus, turės naudoti KMS mero potvarkiu patvirtintas formas.

Atsisakyta pertekliniu tapusio dokumento „Maksimalių asignavimų planas“ (2.7 punktas) rengimo, numatant, kad Finansų skyrius teiks pajamų prognozę tik Savivaldybės biudžeto apimties ribose, o kitų šaltinių prognozę teiks kiti KMSA padaliniai (pvz. paramos lėšos, KVJUD lėšos, ES ir kitų programų ar fondų lėšos, esančios „už biudžeto“ etc.), dėl to paties pakoreguoti 20, 25 ir 26 punktai.

**4.** **Numatomo teisinio reguliavimo poveikio vertinimas – nustatomas galimas teigiamas ir neigiamas poveikis to teisinio reguliavimo sričiai.**

Teigiamas poveikis – pakeistas Aprašas atitiks galiojančių teisės aktų reikalavimus, bus sklandžiai vykdomos teisės aktų nuostatos. Neigiamas poveikis nenumatomas.

**5. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Įsigaliojus šiam sprendimui, Savivaldybės administracijos Strateginio planavimo skyrius pakoreguos Klaipėdos miesto savivaldybės administracijos metinio veiklos plano sudarymo ir tvarkos aprašą ir Klaipėdos miesto savivaldybės administracijos strateginio planavimo grupės nuostatus, kurie bus patvirtinti KMS mero potvarkiu. Mero potvarkiu bus patvirtintos ir naujos veiklos planųrengimoformos KMSA padaliniams bei biudžetinėms įstaigoms.

Turto valdymo skyrius parengs naują tvarką, apimsiančią strateginio planavimo klausimus, savivaldybės valdomoms įmonėms ir viešosioms įstaigoms bei teiks ją tvirtinti Savivaldybės merui.

**6. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Sprendimo projektui įgyvendinti biudžeto lėšų poreikio nėra.

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimas teikiamas išnagrinėjus galiojančių teisės aktų reikalavimus, papildomas kitų subjektų vertinimas šio pobūdžio sprendimui nereikalingas.

**8. Kiti sprendimui priimti reikalingi pagrindimai, skaičiavimai ir paaiškinimai.**

Papildomo pagrindimo nėra.

Teikiame svarstyti šį sprendimo projektą.

Strateginio planavimo skyriaus vedėja Snieguolė Kačerauskaitė